Urganchda jadvalda bo‘lmagan reysga chipta sotgan Rossiya aviakompaniyasiga vaqtincha taqiq qo‘yildi

I-Fly Airlines aviakompaniyasiga O‘zbekistonga parvozlarni amalga oshirish uchun vaqtincha taqiq qo‘yildi, deb xabar beradi “O‘zaviatsiya” agentligi matbuot xizmati. 4-noyabr kuni Urganch aeroportida reysi jadvalda bo‘lmagan 290 nafar yo‘lovchi to‘plangan edi. Ular I-Fly Airlines aviakompaniyasining Urganch—Moskva yo‘nalishi bo‘yicha reysida uchish uchun kelgan, biroq bu parvoz jadvalda mavjud bo‘lmagan.

Ma’lum qilinishicha, yo‘lovchilarning huquqlari va tashuvchining majburiyatlariga rioya etishni ta’minlash maqsadida “O‘zaviatsiya” agentligi tomonidan 2020-yilning oktabr oyida aviakompaniyalarga O‘zbekiston aeroportlariga charter reyslarini amalga oshirish uchun vakolatli organ “O‘zaviatsiya” agentligidan tegishli ruxsatnoma olmasdan turib aviachiptalarni sotish amaliyotini tugatish to‘g‘risida ogohlantirish xati yuborilgan.
I-Fly Airlines aviakompaniyasi ushbu ogohlantirishga qaramay, tegishli ruxsatnomalarni olmasdan qo‘pol ravishda talablarni buzib, 2021-yil noyabr oyida Moskva–Urganch–Sankt-Peterburg–Urganch–Moskva, Navoiy–Moskva hamda Sankt-Peterburg—Navoiy–Sankt-Peterburg yo‘nalishlarida charter parvozlari uchun aviachiptalar sotuvini tashkil etgan. Natijada aviachiptada ko‘rsatilgan vaqtda yo‘lovchilar aerovokzallarga kelgan va belgilangan yo‘nalishda parvozning bajarilmasligi yo‘lovchilar o‘rtasida ijtimoiy keskinlikka olib kelgan.
Shu munosabat bilan “O‘zaviatsiya” agentligi tomonidan I-Fly Airlines aviakompaniyasiga sanksiya tariqasida O‘zbekistonga charter parvozlarini amalga oshirishlarini vaqtinchalik to‘xtatish to‘g‘risida qaror qabul qilingan. Aviakompaniyalar tomonidan bunday holatlar takrorlangan taqdirda “O‘zaviatsiya” agentligi parvozlarni amalga oshirish uchun berilgan ekpluatatsiya ruxsatnomalarni bekor qiladi.
Shu o‘rinda yo‘lovchilar va aviakassalar mutasaddilaridan aviachiptalarni sotib olish yoki sotishdan oldin “O‘zaviatsiya” agentligi veb-saytining bosh sahifasidagi “Axborot jadvali” bo‘limida rejalashtirilgan charter parvozlarining holati bilan tanishib chiqishni tavsiya etiladi.
 Toshkent aeroportida reysi jadvalda bo‘lmagan 200 nafar yo‘lovchi to‘plandi